b'\n_START_ARTICLE_\nDobri \xc4\x8dasi, slabi \xc4\x8dasi\n_START_PARAGRAPH_\nDobri \xc4\x8dasi, slabi \xc4\x8dasi (v nem\xc5\xa1\xc4\x8dini Gute Zeiten, schlechte Zeiten) je nem\xc5\xa1ka nadaljevanka, ki so jo na nem\xc5\xa1ki komercialni televiziji RTL prvi\xc4\x8d predvajali maja 1992 in je doslej najuspe\xc5\xa1nej\xc5\xa1a nem\xc5\xa1ka nadaljevanka v svojem \xc5\xbeanru._NEWLINE_Leta 1990 je prva nizozemska zasebna televizija RTL4 za\xc4\x8dela predvajati nadaljevanko Goede Tijden, Slechte Tijden po vzoru avstralske nadaljevanke The Restless Years, ki so jo predvajali med letoma 1977 in 1981. Nadaljevanka je postala na Nizozemskem velika uspe\xc5\xa1nica in jo predvajajo \xc5\xa1e danes._NEWLINE_Po scenariju limonadnice The Restless Years so za\xc4\x8deli tudi pri RTL-u snemati nadaljevanko v nem\xc5\xa1\xc4\x8dini; prvih 230 epizod so posneli po predelanih avstralskih scenarijih, od leta 1993 pa pi\xc5\xa1ejo Nemci svoja lastna nadaljevanja. Dana\xc5\xa1nji nizozemska in nem\xc5\xa1ka nadaljevanka nimata ve\xc4\x8d skupnih smernic glede zgodbe._NEWLINE_Nadaljevanko si vsak ve\xc4\x8der ogleda okoli 4,5 milijona gledalcev; leta 2002 je s sedmimi milijoni gledalcev dosegla vi\xc5\xa1ek gledanosti. Zgodba se dogaja v nem\xc5\xa1ki prestolnici Berlinu in govori o prepletenih \xc5\xbeivljenjskih zgodbah zlasti mlaj\xc5\xa1ih ljudi._NEWLINE_V nadaljevanki sta med drugimi nastopali tudi Jeanette Biedermann in Yvonne Catterfeld, ki sta kasneje nadaljevali zelo uspe\xc5\xa1no glasbeno kariero.'